## Odluka Ustavnog suda Republike Hrvatske broj U-III-707/1998 od 10

### NN 21/1999 (3.3.1999.), Odluka Ustavnog suda Republike Hrvatske broj U-III-707/1998 od 10

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Jurica Malčić, dopredsjednik
Suda te suci dr. Velimir Belajec, dr. Nikola Filipović, Ante Jelavić Mitrović,
mr. Vojislav Kučeković, mr. Hrvoje Momčinović, Ivan Marijan Severinac i
Mladen Žuvela, odlučujući o ustavnoj tužbi Z. C.-B., zastupane po punomoćniku
I. T., odvjetniku iz S., na sjednici održanoj dana 10. veljače 1999. godine,
donio je

## **ODLUKU**

1. Ustavna tužba se odbija.

2. Ova odluka objavit će se u "Narodnim novinama".

Obrazloženje

Ustavna tužba podnesena je povodom presude Općinskog suda u S., broj:
II P-88/94-15 od 7. ožujka 1995. godine i presude Županijskog suda u Z.,
posl. broj: IV-Gž-5064/96-2 od 23. lipnja 1998. godine.

Prvostupanjskom presudom obvezana je podnositeljica ustavne tužbe kao
tužena, trpjeti pristup tužitelja pregledu kuće u S., Ž. 4, svakog godišnjeg
doba u kalendarskoj godini i to prve subote nakon što počne novo godišnje
doba u vremenu od 10 do 12 sati, pod prijetnjom izvršenja.

Drugostupanjskom presudom odbijena je žalba podnositeljice ustavne tužbe
protiv navedene prvostupanjske presude.

U dopuštenoj i pravodobnoj ustavnoj tužbi, podnositeljica navodi da
su joj navedenim presudama povrijeđena ustavna prava slobode stanovanja
i mirnog života, odnosno odredbe članaka 34. i 35. Ustava Republike Hrvatske.
Smatra da pregled kuće u kojoj stanuje, od strane tužitelja (vlasnika kuće)
nije neophodan četiri puta godišnje, nego najviše jednom godišnje, jer
se ona za kuću brine i održava ju kao dobar gospodar, i jer je njoj u interesu
da je kuća u što je moguće boljem stanju te da je kuća nakon smrti njezinog
supruga, oca tužitelja, u istom stanju kakva je bila u času smrti pokojnog
joj supruga. Stoga smatra da tužitelji nemaju stvarnog razloga četiri puta
godišnje pregledavati kuću, osim da nju ometaju u mirnom stanovanju. Konačno
smatra da se radi o zloj namjeri koja je još veća s obzirom na njezinu
bolest, zbog čega se radi o šikaniranju, što je po njezinom mišljenju tužiteljima
sud protuzakonito i protuustavno dozvolio.

Predlaže usvojiti ustavnu tužbu, ukinuti osporavane presude i predmet
vratiti prvostupanjskom sudu na ponovno suđenje.

Ustavna tužba nije osnovana.

Podnositeljica ustavne tužbe ne osporava pravo vlasnika kuće da kuću
povremeno pregledaju, već samo smatra da je prvostupanjskom presudom takav
pregled, četiri puta godišnje, prečesto utvrđen.

Prvostupanjski sud je utvrdio da je radi uočavanja eventualnih promjena
u kući koje bi bile na štetu vlasnika ili neodgovarajućeg održavanja kuće,
svrsishodno da vlasnici pregledaju kuću četiri puta godišnje, jednom u
svakom godišnjem dobu, sve u skladu sa svojim vlasničkim ovlaštenjem iz
članka 3. u svezi članka 6. stavka 2. tada važećeg Zakona o osnovnim vlasničkopravnim
odnosima ("Narodne novine", broj 53/91).

Kada, pak, Ustavni sud, postupajući na temelju odredbi članka 28. Ustavnog
zakona o Ustavnom sudu Republike Hrvatske ("Narodne novine", broj 13/91),
pruža zaštitu ustavnih prava, onda on eventualno postojanje povrede ustavnih
prava, u pravilu, cijeni na podlozi činjenica koje su utvrđene u pravomoćno
okončanom postupku. Iznimno, u slučaju kada bi postojala osnovana sumnja
da je zbog pogrešno ili nepotpuno utvrđenog činjeničnog stanja došlo do
povrede ustavnih prava, Ustavni bi sud bio ovlašten utvrđivati i odlučne
činjenice i zatim postupiti u skladu s odredbama Ustavnog zakona o Ustavnom
sudu Republike Hrvatske.

U konkretnom slučaju, analizom ustavne tužbe i spisa predmeta, Ustavni
sud nije našao osnovane sumnje da su osporavane presude utemeljene na pogrešno
ili nepotpuno utvrđenom činjeničnom stanju ili pogrešno primijenjenom materijalnom
pravu.

Slijedom navedenog Ustavni sud utvrđuje da osporavanim presudama podnositeljici
ustavne tužbe nisu povrijeđena ustavna prava, kako ona to u ustavnoj tužbi
navodi.

Stoga je temeljem odredbe članka 61. Poslovnika Ustavnog suda Republike
Hrvatske ("Narodne novine", broj 29/94), odlučeno kao u izreci.

Objava ove odluke temelji se na odredbi članka 20. stavka 1. Ustavnog
zakona o Ustavnom sudu Republike Hrvatske.

Broj: U-III-707/1998
Zagreb, 10. veljače 1999.

USTAVNI SUD REPUBLIKE HRVATSKE

Dopredsjednik
**Jurica Malčić,** v. r.

Odluka, NN 21/1999-462